અને તેમની એક પત્ની પણ હતી. એ બંને પાસે છટકવાનો એક બીજો પણ રસ્તો પણ હતો, જે તેમને યાદ પણ હતો! એ રસ્તો પિવના અને ક્રેકુસા સ્ટ્રીટના ખૂણે આવેલી ગટરોમાં થઈને નીકળતો હતો. એ ગટરો સિવાય એક અન્ય જોખમી રસ્તો ઓજકોવના જંગલમાં ચાલ્યા જવાનો હતો. સાઇનાઈડ લઈને સરળતાથી વિસ્મૃતિના રસ્તે જવાની સરખામણીએ, આ અન્ય રસ્તાઓ તેમને ભયજનક લાગતા હતા. રસ્તામાં બ્લૂ પોલીસ તેમને રોકીને, કપડા ઊતરાવીને તેઓ યહૂદી હતા કે નહીં તેની તપાસ કરે તો પણ, ડૉ. લેચ્સની મહેરબાનીના પ્રતાપે તેઓ એ કસોટીમાંથી પસાર થઈ જાય તેમ હતા. લેચ્સ એક નામાંકિત પ્લાસ્ટિક સર્જન હતા. ક્રેકોવના અસંખ્ય યુવાનોને, લોહી નીકળ્યા વગર, તેમના શિશ્નની ચામડીને લાંબી કરવાનો ઉપાય શીખવી દીધો હતો. સુતાં-સુતાં, ચામડી સાથે બાંધેલી બોટલમાં ધીરે-ધીરે પાણીની માત્રા વધારતા જવાથી શિશ્નની ચામડી લાંબી થઈ શકતી હતી. લેચ્સના કહેવા મુજબ રોમનો યહૂદીઓ પર દમન કરતા હતા તે સમયથી યહૂદીઓ આ સાધન વાપરતા હતા, અને ક્રેકોવમાં એસએસની કાર્યવાહી તીવ્ર થયા પછીના છેલ્લા અઢાર મહિનામાં લેચ્સે આ પદ્ધતિ ફરીથી પ્રચલિત કરી દીધી હતી! તેમને થોડી સફળતા પણ મળી હોવાને કારણે ડૉ. એચ પાસે આપઘાત કરવાનું કોઈ કારણ રહ્યું ન હતું!